Source: http://europa.eu/rapid/press-release_MEMO-17-1935_mt.htm
Timestamp: 2018-11-19 18:29:32+00:00
Document Index: 1032802

Matched Legal Cases: ['arti 1', 'arti 1', 'arti 2', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

European Commission - PRESS RELEASES - Press release - Il-pakkett tal-proċeduri ta' ksur għal Lulju - il-Parti 1: id-deċiżjonijiet prinċipali
Other available languages: EN FR DE ES NL IT SV PT FI EL CS ET HU LT LV PL SK SL BG RO HR
Il-pakkett tal-proċeduri ta' ksur għal Lulju - il-Parti 1: id-deċiżjonijiet prinċipali
Brussell, it-13ta' lulju 2017
Fil-pakkett tagħha ta' kull xahar dwar id-deċiżjonijiet ta' ksur, il-Kummissjoni Ewropea (“il-Kummissjoni”) qiegħda tieħu azzjoni legali kontra l-Istati Membri minħabba li jkunu naqsu milli jikkonformaw mal-obbligi tagħhom skont iil-liġi tal-UE. Dawn id-deċiżjonijiet li jkopru diversi setturi u oqsma ta' politika tal-UE għandhom l-għan li jiżguraw l-applikazzjoni xierqa tal-liġi tal-UE għall-benefiċċju taċ-ċittadini u tan-negozji.
Id-deċiżjonijiet prinċipali meħuda mill-Kummissjoni qed jiġu ppreżentati hawn taħt u huma mqassma skont il-qasam ta' politika. Il-Kummissjoni qiegħda wkoll tagħlaq 122 każ fejn il-kwistjonijiet mal-Istati Membri kkonċernati ġew solvuti mingħajr ma l-Kummissjoni kellha għalfejn tkompli għaddejja bil-proċedura.
Barra minn hekk, illum, il-Kummissjoni ddeċidiet li tibgħat għadd ta' ittri ta' intimazzjoni. Id-dettalji rilevanti jinsabu fil-Parti 2: MEMO/17/1936.
Għal aktar informazzjoni dwar il-proċedura ta' ksur tal-UE, ara l-MEMO/12/12 kollu. Għal aktar dettalji dwar id-deċiżjonijiet meħuda, ikkonsulta r-reġistru tad-deċiżjonijiet ta' ksur.
1. L-Agrikoltura u l-Iżvilupp Rurali
(Għal aktar informazzjoni: Daniel Rosario - tel.: +32 229 56185, Clémence Robin – tel.: +32 229 52509)
Opinjonijiet motivati:
Il-Kummissjoni titlob lil ĊIPRU, lill-ITALJA u lir-RENJU UNIT biex jittrasponu miżuri dwar l-istandards tal-kummerċjalizzazzjoni għal ċerti prodotti tal-ħalib
Il-Kummissjoni ddeċidiet li tibgħat opinjonijiet motivati lil Ċipru, lill-Italja u lir-Renju Unit peress li naqsu milli jikkomunikaw lill-Kummissjoni l-miżuri nazzjonali tat-traspożizzjoni dwar l-istandards tal-kummerċjalizzazzjoni għal ċerti prodotti tal-ħalib, partikolarment il-kaseini u l-kaseinati (id-Direttiva (UE) 2015/2203). Ir-regoli dwar it-tikkettar stabbiliti fid-Direttiva huma mmirati biex jinkiseb livell għoli ta' protezzjoni tas-saħħa u l-allinjament tal-leġiżlazzjoni tal-UE dwar l-ikel mal-istandards internazzjonali kif ukoll il-faċilitazzjoni tal-moviment liberu ta' dawn il-prodotti minn operaturi kummerċjali fil-qasam tal-ikel. L-Istati Membri kellhom jittrasponu d-Direttiva fil-leġiżlazzjoni nazzjonali tagħhom u jinfurmaw lill-Kummissjoni dwar dawn il-miżuri sat-22 ta' Diċembru 2016. Il-kaseini, li jinsabu fil-ħalib u li jistgħu jintużaw b'mod indipendenti f'ħafna industriji bħala leganti, jistgħu jintużaw għal varjetà wiesgħa ta' affarijiet, minn komponent ewlieni tal-ġobon sa addittiv tal-ikel. Il-kaseinati għandhom karatteristiki nuttrivi importanti, fihom l-amminoaċidi essenzjali kollha u jintużaw b'mod partikolari fil-produzzjoni tal-ġobon, fis-supplementi tal-proteina u fit-trab tal-krema għal mal-kafè. It-talbiet tal-Kummissjoni ħadu l-forma ta' opinjoni motivata u jsegwu ittri ta' intimazzjoni li l-Kummissjoni kienet bagħtet f'Jannar 2017. L-Istati Membri għandhom xahrejn biex jikkonformaw mal-obbligi tagħhom; jekk jonqsu milli jagħmlu dan, il-Kummissjoni Ewropea tista' tiddeċiedi li tressaqhom quddiem il-Qorti tal-Ġustizzja tal-UE.
2. Il-Kompetizzjoni
(Għal aktar informazzjoni: Ricardo Cardoso - tel.: +32 229 80100, Yizhou Ren – tel.: +32 229 94889)
Il-Kummissjoni titlob lill-BULGARIJA, lil ĊIPRU, lir-REPUBBLIKA ĊEKA, lill-GREĊJA, lil-LATVJA, lil MALTA u lill-PORTUGALL biex jimplimentaw id-Direttiva dwar l-azzjonijiet għad-danni fil-qasam tal-antitrust
Il-Kummissjoni Ewropea talbet lill-Bulgarija, lil Ċipru, lir-Repubblika Ċeka, lill-Greċja, lil-Latvja, lil Malta u lill-Portugall biex jimplimentaw bis-sħiħ id-Direttiva dwar l-azzjonijiet għad-danni skont il-qasam tal-antitrust (id-Direttiva 2014/104/UE) fil-liġi nazzjonali. Din id-Direttiva tgħin liċ-ċittadini u lill-kumpaniji jitolbu kumpens għad-danni jekk jisfaw vittmi ta' ksur tar-regoli tal-UE dwar l-antitrust, bħal kartelli jew abbużi ta' pożizzjonijiet dominanti fis-suq. Fost affarijiet oħra, tagħti lill-vittmi aċċess eħfef għall-evidenza li jeħtieġu biex jagħtu prova tal-ħsara li ġarrbu kif ukoll aktar żmien biex iressqu l-pretensjonijiet tagħhom. Id-Direttiva dwar l-azzjonijiet għad-danni tal-antitrust hija għalhekk parti essenzjali mill-infurzar tal-liġi tal-UE dwar il-kompetizzjoni. L-Istati Membri kienu obbligati jimplimentawha fil-liġi nazzjonali tagħhom sas-27 ta' Diċembru 2016. Illum, il-Kummissjoni qiegħda tibgħat opinjonijiet motivati lill-Bulgarija, lil Ċipru, lir-Repubblika Ċeka, lill-Greċja, lil-Latvja, lil Malta u lill-Portugall talli naqsu milli jinnotifikaw lill-Kummissjoni dwar il-miżuri ta' traspożizzjoni nazzjonali tagħhom. Is-sebgħa Stati Membri issa għandhom xahrejn biex jinfurmaw lill-Kummissjoni dwar il-miżuri li ttieħdu biex tiġi implimentata d-Direttiva. Fin-nuqqas ta' risposta sodisfaċenti, il-Kummissjoni tista' tiddeċiedi li tressaqhom quddiem il-Qorti tal-Ġustizzja tal-UE.
3. L-Affarijiet Ekonomiċi u Finanzjarji
(Għal aktar informazzjoni: Vanessa Mock – tel.: +32 229 56194, Barbara Ochotnicka – tel.: +32 229 13754)
Il-Kummissjoni tressaq lis-SLOVENJA quddiem il-Qorti tal-Ġustizzja minħabba t-traspożizzjoni tar-regoli baġitarji
Il-Kummissjoni Ewropea ddeċidiet li tressaq lis-Slovenja quddiem il-Qorti tal-Ġustizzja tal-UE talli naqset milli tinnotifika miżuri ta' traspożizzjoni marbuta ma' direttiva li tistabbilixxi r-rekwiżiti għall-baġits tal-Istati Membri. Id-Direttiva dwar ir-rekwiżiti għall-oqfsa baġitarji tal-Istati Membri (id-Direttiva tal-Kunsill 2011/85/UE) tistipula li l-Istati Membri għandhom jittrasponu d-dispożizzjonijiet ta' dik id-Direttiva fis-sistemi legali nazzjonali tagħhom sal-31 ta' Diċembru 2013, u li għandhom jikkomunikaw it-test ta' dawk il-liġijiet nazzjonali lill-Kummissjoni. S'issa, is-Slovenja ressqet biss notifika parzjali ta' dawn il-miżuri. B'riżultat ta' dan, il-Kummissjoni llum iddeċidiet li tressaq lis-Slovenja quddiem il-Qorti tal-Ġustizzja tal-UE talli naqset milli tinnotifika bis-sħiħ il-miżuri ta' traspożizzjoni tagħha. Id-Direttiva hija waħda mis-sitt miżuri leġiżlattivi magħrufa bħala s-"Six-Pack” li kienu ġew adottati fl-2011 biex isaħħu l-governanza ekonomika fl-UE. L-għan tagħha huwa li tiżgura li l-Istati Membri jwettqu politiki baġitarji tajbin u li ssaħħaħ il-politika fiskali tagħhom. Biex tikseb dan l-għan, id-Direttiva tirrikjedi li l-Istati Membri jadottaw serje ta' miżuri, bħalma huma l-pubblikazzjoni f'waqtha ta' dejta fiskali affidabbli u dettaljata, l-introduzzjoni ta' regoli fiskali nazzjonali numeriċi, it-tisħiħ tal-ippjanar baġitarju għat-terminu medju u t-titjib tal-affidabbiltà u t-trasparenza tal-previżjonijiet makroekonomiċi u baġitarji. Għal aktar informazzjoni, jekk jogħġbok ara l-verżjoni sħiħa tal-istqarrija għall-istampa.
4. Is-Suq Uniku Diġitali
(Għal aktar informazzjoni: Nathalie Vandystadt - tel.: +32 229 67083, Johannes Bahrke (+32 229 58615)
Tnaqqis tal-ispejjeż tal-broadband: Il-Kummissjoni tiddeċiedi li tressaq tliet Stati Membri quddiem il-Qorti tal-Ġustizzja
Illum il-Kummissjoni Ewropea adottat deċiżjoni biex tressaq lill-Belġju, lill-Kroazja u lis-Slovakkja quddiem il-Qorti tal-Ġustizzja tal-UE minħabba dewmien fit-traspożizzjoni tad-Direttiva dwar it-Tnaqqis tal-Ispiża tal-Broadband (id-Direttiva 2014/61/UE). L-Istati Membri kellhom jittrasponu d-Direttiva fil-leġiżlazzjoni nazzjonali sal-1 ta' Jannar 2016. Il-Kummissjoni se titlob lill-Qorti biex timponi ħlas ta' penali ta' kuljum fuq dawk it-tliet Stati Membri mill-ġurnata tas-sentenza sakemm id-Direttiva tidħol fis-seħħ fil-liġi nazzjonali. Il-proċedimenti ta' ksur infetħu kontra l-Belġju, il-Kroazja u s-Slovakkja f'Marzu 2016 u matul dawn il-proċedimenti ntbagħtu opinjonijiet motivati f'Settembru 2016. Minn dakinhar 'il hawn il-pajjiżi għadhom ma nnotifikawx lill-Kummissjoni dwar l-adozzjoni tal-miżuri kollha meħtieġa sabiex jittrasponu d-Direttiva. Fil-każ tal-Kroazja, sadanittant il-Kummissjoni ġiet assigurata li l-aħħar element nieqes tat-traspożizzjoni se jiġi adottat formalment nhar il-Ġimgħa. Id-Direttiva dwar it-Tnaqqis tal-Ispiża tal-Broadband tista' tiffranka sa 30 % tal-ispejjeż tal-bidu għall-internet b'veloċità għolja. Tinkludi regoli, bħalma huma l-użu mill-ġdid tal-infrastruttura fiżika tas-servizzi eżistenti tal-utilitajiet għall-internet b'veloċità għolja. Id-Direttiva tkopri wkoll il-koordinazzjoni tax-xogħlijiet ċivili fis-setturi varji, inklużi t-telekomunikazzjoni, l-enerġija, l-ilma mormi, it-trasport u industriji oħra tal-infrastruttura. Dawk il-miżuri joħolqu l-kundizzjonijiet għall-introduzzjoni aktar effiċjenti ta' infrastruttura fiżika ġdida sabiex in-netwerks jistgħu jiddaħħlu b'kostijiet aktar baxxi. L-inġinerija ċivili, bħat-tħaffir tat-toroq biex jiddaħħal il-broadband b'veloċità għolja, tilħaq sa 80 % tal-ispiża għat-tifrix tan-netwerks tal-broadband. Ir-regoli ġew adottati biex aktar nies fl-UE jkollhom aċċess għall-internet b'veloċità għolja. Din l-implimentazzjoni hija importanti ħafna wkoll mill-perspettiva globali tat-tlestija tas-Suq Uniku Diġitali tal-UE u biex tiżdied il-konnettività. Għal aktar informazzjoni, jekk jogħġbok ara l-verżjoni sħiħa tal-istqarrija għall-istampa.
5. L-Impjiegi, l-Affarijiet Soċjali u l-Inklużjoni
(Għal aktar informazzjoni: Christian Wigand - tel.: +32 229 62253, Sara Soumillion – tel.: +32 229 67094)
Il-Kummissjoni tressaq lill-KROAZJA quddiem il-Qorti talli naqset milli tikkomunika l-miżuri nazzjonali li jittrasponu r-regoli tal-UE għall-infurzar tad-Direttiva dwar l-Istazzjonar tal-Ħaddiema
Il-Kummissjoni Ewropea qiegħda tressaq lill-Kroazja quddiem il-Qorti tal-Ġustizzja tal-UE minħabba n-nuqqas ta' notifika tal-miżuri għat-traspożizzjoni fil-leġiżlazzjoni nazzjonali tal-liġi tal-UE dwar l-infurzar tad-Direttiva dwar l-Istazzjonar tal-Ħaddiema (id-Direttiva 2014/67/UE), kważi sena wara l-iskadenza għat-traspożizzjoni. Id-Direttiva 2014/67/UE, magħrufa wkoll bħala d-”Direttiva dwar l-Infurzar”, tipprovdi għodod importanti biex jiġu miġġeldin l-evitar tar-regoli tal-UE dwar l-istazzjonar tal-ħaddiema u l-abbuż tagħhom, u sabiex tittejjeb il-kooperazzjoni amministrattiva u l-iskambju tal-informazzjoni bejn l-Istati Membri għal dan l-għan. Għalhekk, it-traspożizzjoni korretta u f'waqtha tad-Direttiva dwar l-Infurzar hija essenzjali biex tindirizza l-frodi u l-abbuż fil-qasam tal-istazzjonar tal-ħaddiema, fl-interess tal-Istati Membri, il-kumpaniji u l-ħaddiema kollha. Id-Direttiva dwar l-Infurzar kellha tiġi trasposta fil-liġi nazzjonali sat-18 ta' Lulju 2016. L-Istati Membri kollha, minbarra l-Kroazja, ikkomunikaw il-miżuri ta' traspożizzjoni tagħhom lill-Kummissjoni. Għalhekk, il-Kummissjoni qiegħda tivvaluta jekk id-Direttiva dwar l-Infurzar ġietx implimentata b'mod korrett. Minkejja li l-Kummissjoni bagħtet ittra ta' intimazzjoni f'Settembru 2016, flimkien ma' opinjoni motivata fi Frar 2017, fejn talbet lill-Kroazja tikkomunika l-miżuri tat-traspożizzjoni tagħha, s'issa l-awtoritajiet Kroati dan għadhom ma għamluhx. Għalhekk, abbażi tal-proċedura stabbilita fl-Artikolu 260(3) tat-Trattat dwar il-Funzjonament tal-Unjoni Ewropea (TFUE), il-Kummissjoni se titlob lill-Qorti tal-Ġustizzja biex timponi penali ta' kuljum fuq il-Kroazja sakemm id-Direttiva tiġi trasposta kompletament fil-leġiżlazzjoni nazzjonali. L-Istati Membri li jonqsu milli jikkomunikaw il-miżuri ta' traspożizzjoni tagħhom jiġu mfittxija mill-Kummissjoni bi prijorità. Din il-komunikazzjoni hija wkoll kruċjali biex il-Kummissjoni tivvaluta l-konformità tal-miżuri ta' traspożizzjoni u b'hekk, tiżgura l-applikazzjoni korretta u uniformi tad-Direttiva dwar l-Infurzar. Għal aktar informazzjoni, jekk jogħġbok ara l-verżjoni sħiħa tal-istqarrija għall-istampa.
6. L-enerġija
(Għal aktar informazzjoni: Anna-Kaisa Itkonen - tel.: +32 229 56186, Nicole Bockstaller – tel.: +32 229 52589)
L-Enerġija nukleari: Il-Kummissjoni titlob lill-AWSTRIJA, lill-KROAZJA, lir-REPUBBLIKA ĊEKA, lill-ITALJA u lill-PORTUGALL biex jikkonformaw bis-sħiħ mad-Direttiva dwar l-Iskart Radjuattiv
Il-Kummissjoni talbet lill-Awstrija, lill-Kroazja, lir-Repubblika Ċeka, lill-Italja u lill-Portugall biex jiżguraw il-konformità sħiħa mad-Direttiva dwar l-Iskart Radjuattiv (id-Direttiva tal-Kunsill 2011/70/Euratom) u, b'mod partikolari jinnotifikaw lill-Kummissjoni dwar il-programmi nazzjonali tagħhom għall-ġestjoni tal-fjuwil użat u tal-iskart radjuattiv. Id-Direttiva tistabbilixxi qafas għall-iżgurar tal-ġestjoni responsabbli u sikura ta' fjuwil użat u skart radjuattiv biex tiġi evitata l-impożizzjoni ta' piżijiet mhux dovuti fuq il-ġenerazzjonijiet futuri. Id-Direttiva tirrikjedi li l-Istati Membri jipprevedu arranġamenti nazzjonali xierqa biex jinkiseb livell għoli ta' sikurezza fil-ġestjoni tal-fjuwil użat u tal-iskart radjuattiv. L-għan huwa li l-ħaddiema u l-pubbliku ġenerali jiġu protetti mill-perikli li jirriżultaw mir-radjazzjoni jonizzanti. L-iskart radjuattiv huwa ġġenerat mill-produzzjoni tal-elettriku fl-impjanti tal-enerġija nukleari jew mill-użu mhux relatat mal-enerġija ta' materjali radjuattivi għal skopijiet mediċi, tar-riċerka, industrijali u agrikoli. Dan ifisser li l-pajjiżi kollha tal-UE jiġġeneraw l-iskart radjuattiv. L-Istati Membri kienu meħtieġa jinnotifikaw il-programmi nazzjonali tagħhom sat-23 ta' Awwissu 2015. L-Istati Membri kkonċernati għandhom xahrejn biex jikkonformaw mal-obbligi tagħhom; jekk jonqsu milli jagħmlu dan, il-Kummissjoni Ewropea tista' tiddeċiedi li tressaqhom quddiem il-Qorti tal-Ġustizzja tal-UE.
7. L-ambjent
(Għal aktar informazzjoni: Enrico Brivio – tel.: +32 229 56172, Iris Petsa – tel.: +32 229 93321)
Il-Kummissjoni ssejjaħ għall-waqfien immedjat tal-qtugħ tas-siġar fil-Foresta Białowieża fil-POLONJA
Il-Kummissjoni Ewropea ddeċidiet li tressaq lill-Polonja quddiem il-Qorti tal-Ġustizzja tal-UE minħabba żieda fil-qtugħ tas-siġar fil-Foresta Białowieża, li hija sit protett tan-Natura 2000. Peress li l-operazzjonijiet tal-qtugħ tas-siġar bdew fuq skala sinifikanti, il-Kummissjoni qiegħda titlob ukoll lill-Qorti biex timponi miżuri interim biex il-Polonja jkollha tissospendi x-xogħlijiet immedjatament. Fil-25 ta' Marzu 2016, l-awtoritajiet Pollakki adottaw deċiżjoni li tippermetti t-triplikazzjoni tal-operazzjonijiet tal-qtugħ tas-siġar fid-distrett tal-Foresta Białowieża, kif ukoll il-qtugħ tas-siġar f'żoni li s'issa kienu esklużi minn kull intervent. Dawn il-miżuri - li jinkludu t-tneħħija ta' siġar ta' aktar minn mitt sena - huma ta' theddida serja għall-integrità ta' dan is-sit tan-Natura 2000. Is-sit tan-Natura 2000 jipproteġi lill-ispeċijiet u l-ħabitats li jiddependu fuq il-foresti l-qodma, fejn ikun hemm ukoll injam mejjet. Għal xi wħud minn dawn l-ispeċijiet, il-foresta ta' Białowieża hija l-aktar importanti jew saħansitra l-aħħar sit disponibbli fil-Polonja. L-evidenza disponibbli turi li dawn il-miżuri mhumiex kompatibbli mal-għanijiet ta' konservazzjoni tas-sit u jisbqu dawk meħtieġa biex jiġi żgurat l-użu sostenibbli tal-foresta. Barra minn hekk, qabel ma ttieħdet id-deċiżjoni, saret valutazzjoni tal-impatt tal-miżuri fuq is-sit tan-Natura 2000 li ma kinitx adegwata. F'April 2017, il-Kummissjoni ħarġet opinjoni motivata fejn ħeġġet lill-Polonja biex iżżomm lura mill-qtugħ tas-siġar fuq skala kbira, u tat xahar żmien biex il-Polonja tikkonforma. Madankollu, minkejja dan, il-Polonja bdiet timplimenta l-pjan tagħha. Għal aktar informazzjoni, jekk jogħġbok ara l-verżjoni sħiħa tal-istqarrija għall-istampa.
Il-basktijiet tal-plastik: Il-Kummissjoni titlob lil SPANJA timplimenta r-regoli tal-UE dwar il-basktijiet tal-plastik ħfief
Il-Kummissjoni qed tħeġġeġ lil Spanja biex tlesti l-implimentazzjoni tal-leġiżlazzjoni tal-UE dwar l-iskart fil-liġijiet nazzjonali tagħha. Bil-għan li jindirizzaw il-ħela tar-riżorsi u l-problemi bl-iskart, il-gvernijiet tal-UE kellhom sas-27 ta' Novembru 2016 biex jadottaw miżuri ħalli jnaqqsu l-konsum tal-basktijiet tal-plastik ħfief kif meħtieġ mid-Direttiva dwar il-Basktijiet tal-Plastik (id-Direttiva (UE) 2015/720). Il-gvernijiet nazzjonali jistgħu jagħżlu minn lista ta' miżuri biex jilħqu l-għanijiet komuni maqbula. Dawn jinkludu strumenti ekonomiċi, bħalma huma imposti ta' ħlas fuq il-basktijiet tal-plastik ħfief. Għażla oħra hija miri nazzjonali tat-tnaqqis: L-Istati Membri jridu jiżguraw li sa tmiem l-2019 kull persuna tikkonsma mhux aktar minn 90 minn dawn il-basktijiet. Sa tmiem l-2025, dak in-numru għandu jonqos għal mhux aktar minn 40 basket għal kull persuna. Iż-żewġ alternattivi jistgħu jintlaħqu permezz ta' miżuri obbligatorji inkella permezz ta' ftehimiet mas-setturi ekonomiċi. Huwa possibbli wkoll li l-basktijiet jiġu pprojbiti bil-kundizzjoni li dawk il-projbizzjonijiet ma jmorrux lil hinn mil-limiti stabbiliti mid-Direttiva sabiex jiġi ppriżervat il-moviment liberu tal-oġġetti fis-Suq Uniku Ewropew. Il-Kummissjoni tivverifika, bħala kwistjoni ta' prijorità jekk l-Istati Membri jkunux issodisfaw l-obbligu li jittrasponu din id-Direttiva. Wara li tirċievi l-opinjoni motivata, Spanja jkollha xahrejn biex tikkonforma mal-obbligi tagħha, u wara dan il-Kummissjoni tista' tiddeċiedi li tressaqha quddiem il-Qorti tal-Ġustizzja tal-UE.
L-iskart: Il-Kummissjoni tibgħat l-aħħar twissija lil SPANJA dwar in-nuqqas ta' stabiliment u analiżi tal-pjanijiet ta' ġestjoni tal-iskart għal diversi reġjuni
Il-Kummissjoni qiegħda tħeġġeġ lil Spanja biex tistabbilixxi pjanijiet għall-ġestjoni tal-iskart li jkopru t-territorju kollu tagħha f'konformità mal-għanijiet tar-regoli tal-leġiżlazzjoni tal-UE dwar l-iskart (Direttiva 2008/98/KE) u l-ekonomija ċirkolari. Il-pjanijiet ta' ġestjoni tal-iskart huma strument ewlieni biex jitnaqqsu l-impatti negattivi tal-ġenerazzjoni u l-ġestjoni tal-iskart fuq is-saħħa tal-bniedem u l-ambjent u biex tittejjeb l-effiċjenza fl-użu tar-riżorsi. L-Istati Membri għandhom jevalwaw mill-ġdid il-pjanijiet ta' ġestjoni tal-iskart tagħhom għallinqas darba kull sitt snin u jirreveduhom, kif xieraq. Minħabba l-importanza ta' dawk il-pjanijiet, il-Kummissjoni fetħet proċedimenti ta' ksur kontra sebgħa Stati Membri, fosthom Spanja. Il-pjan nazzjonali għall-ġestjoni tal-iskart ta' Spanja ġie rivedut fl-2015 sabiex jiġi adattat għar-rekwiżiti l-ġodda tad-Direttiva Qafas dwar l-Iskart. Iżda peress li l-kompetenza ewlenija fil-qasam tal-ġestjoni tal-iskart hija f'idejn ir-reġjuni - il-komunitajiet awtonomi u l-bliet, dawn għandhom jadottaw il-pjanijiet ta' ġestjoni tal-iskart tagħhom skont il-leġiżlazzjoni Spanjola. Peress li mhux ir-reġjuni kollha adottaw pjan validu tal-ġestjoni tal-iskart, il-Kummissjoni bagħtet ittra ta' intimazzjoni f'Novembru 2016 fejn talbet lil Spanja tadotta d-dokumenti meħtieġa fir-rigward tal-iskart. Sa issa, il-pjanijiet ta' ġestjoni tal-iskart mill-Komunitajiet Awtonomi tal-Gżejjer Baleariċi, il-Gżejjer Kanarji, Madrid u l-Belt Awtonoma ta' Ceuta għadhom neqsin. Barra minn hekk, il-Komunitajiet Awtonomi ta' Aragona u Katalonja għandhom jirrevedu l-pjanijiet ta' ġestjoni tal-iskart tagħhom peress li dawn ġew adottati aktar minn sitt snin ilu. Għaldaqstant, il-Kummissjoni qed tibgħat opinjoni motivata. Jekk Spanja tonqos milli taġixxi fi żmien xahrejn, il-każ jista' jitressaq quddiem il-Qorti tal-Ġustizzja tal-UE.
8. L-Istabilità Finanzjarja, is-Servizzi Finanzjarji u l-Unjoni tas-Swieq Kapitali
(Għal aktar informazzjoni: Vanessa Mock – tel.: +32 229 56194, Letizia Lupini - tel.: +32 229 51958)
Il-Kummissjoni tressaq lill-KROAZJA quddiem il-Qorti talli naqset milli temenda l-liġi dwar il-privatizzazzjoni tal-kumpanija tal-enerġija INA-Industrija Nafte, d.d. (INA)
Il-Kummissjoni Ewropea ddeċidiet li tressaq lill-KROAZJA quddiem il-Qorti tal-Ġustizzja tal-UE talli naqset milli tallinja l-liġi tal-2002 dwar il-privatizzazzjoni tal- INA-Industrija Nafte, d.d. (“il-liġi INA”) mar-regoli tal-UE dwar il-moviment liberu tal-kapital u l-libertà tal-istabbiliment. INA-Industrija Nafte, d.d. (INA, d.d.) hija l-kumpanija ewlenija Kroata tal-enerġija, parzjalment ta' proprjetà tal-Gvern Kroat. Il-liġi INA tagħti lill-Istat setgħat speċjali f'din il-kumpanija, inkluż il-veto fuq id-deċiżjonijiet tal-INA li jirrigwardaw il-bejgħ tal-ishma jew tal-assi li jaqbżu ċertu valur. L-Istat jista' wkoll jopponi deċiżjonijiet importanti tat-tmexxija, bħalma huma t-tibdil fl-attivitajiet tal-kumpanija, l-għoti ta; konċessjonijiet jew awtorizzazzjonijiet u l-post fejn jinsab l-uffiċċju rreġistrat. Il-fatt li l-Istat Kroat jista' jirrifjuta li japprova deċiżjonijiet importanti li jkunu fl-interess tal-kumpanija jista' jħalli impatt negattiv fuq l-ishma tal-kumpanija u b'hekk l-INA ma tibqax daqshekk attraenti għall-investituri. Il-Kummissjoni tqis li s-setgħat speċjali tal-Istat previsti fil-liġi INA jirrestrinġu bla bżonn il-moviment liberu tal-kapital kif ukoll il-libertà tal-istabbiliment. Din tagħraf li l-għan li tiġi mħarsa s-sigurtà tal-provvista tal-enerġija huwa interess pubbliku leġittimu kondiviż mal-UE u jista' jiġġustifika ċerti restrizzjonijiet għal-libertajiet elenkati fit-TFUE. Madankollu, tali restrizzjonijiet iridu jkunu proporzjonati. F'dan il-każ, il-liġi INA tagħti s-setgħa lill-Istat Kroat li jopponi deċiżjonijiet importanti tal-kumpanija mingħajr il-ħtieġa li l-veto jiġi ġġustifikat f'termini ta' theddid potenzjali għas-sigurtà tal-provvistà jew kwalunkwe politika pubblika oħra jew fl-interess pubbliku. Fil-fehma tal-Kummissjoni, dawn is-setgħat ta' veto mingħajr kundizzjonijiet imorru lil hinn minn dak li huwa meħtieġ biex tiġi mħarsa s-sigurtà tal-provvista tal-enerġija u għalhekk huma sproporzjonati. Minkejja d-deċiżjoni tal-lum, il-Kummissjoni tibqa' miftuħa għall-isforzi mill-awtoritajiet Kroati biex isibu soluzzjoni għal dan il-każ. Għal aktar informazzjoni, jekk jogħġbok ara l-verżjoni sħiħa tal-istqarrija għall-istampa.
Il-Kummissjoni tressaq lil SPANJA quddiem il-Qorti tal-Ġustizzja għan-nuqqas ta' implimentazzjoni tar-regoli tal-UE dwar l-informaturi (whistle-blowing)
Il-Kummissjoni llum iddeċidiet li tressaq lil Spanja quddiem il-Qorti tal-Ġustizzja tal-UE talli naqset milli tinnotifika l-miżuri li ħadet għall-implimentazzjoni sħiħa tar-regoli tal-UE dwar l-informaturi. Fl-2015, il-Kummissjoni adottat Direttiva ta' Implimentazzjoni (id-Direttiva ta' Implimentazzjoni tal-Kummissjoni (UE) 2015/2392, l-hekk imsejħa Direttiva dwar il-”Whistle-blowing”) fir-rigward tar-rappurtar lill-awtoritajiet kompetenti ta' ksur reali jew potenzjali tar-Regolament dwar l-Abbuż tas-Suq. Din id-Direttiva hija parti mill-ġabra ta' regoli dwar l-Abbuż tas-Suq u teżiġi li l-Istati Membri jistabbilixxu mekkaniżmi effettivi biex jippermettu r-rappurtar ta' ksur tar-Regolament dwar l-Abbuż tas-Suq. Din tinkludi dispożizzjonijiet biex jipproteġu lil dawk li jirrappurtaw dan il-ksur u tkompli tispeċifika l-proċeduri għall-protezzjoni tal-informaturi u tal-persuni rrappurtati, inkluż arranġamenti ta' segwitu dwar rapporti minn informaturi u l-protezzjoni ta' dejta personali. L-Istati Membri kellhom sat-3 ta' Lulju 2016 biex jittrasponu dawn ir-regoli fil-liġijiet nazzjonali tagħhom. Wara li għadditilhom l-iskadenza inizjali, diversi Stati Membri, fosthom Spanja, f'Settembru 2016 intalbu jieħdu azzjoni biex jiżguraw il-konformità sħiħa mar-regoli l-ġodda dwar l-informaturi. Min dak iż-żmien, il-Kummissjoni ma ġiet infurmata bl-ebda implimentazzjoni sħiħa tar-regoli fil-liġi nazzjonali. Għalhekk qiegħda tressaq lil Spanja quddiem il-Qorti tal-Ġustizzja tal-UE. Għal aktar informazzjoni, jekk jogħġbok ara l-verżjoni sħiħa tal-istqarrija għall-istampa.
Ittri ta' intimazzjoni u opinjonijiet motivati:
Is-servizzi finanzjarji: Il-Kummissjoni titlob lill-KROAZJA, lir-REPUBBLIKA ĊEKA, lill-IRLANDA u lin-NETHERLANDS biex jimplimentaw regoli tal-UE dwar l-assigurazzjoni
Il-Kummissjoni ddeċidiet li tibgħat opinjonijiet motivati lir-Repubblika Ċeka, lill-Irlanda u lin-Netherlands fejn talbithom jimplimentaw bis-sħiħ id-Direttiva Solvibbiltà II (id-Direttiva 2009/138/KE) u d-Direttiva Omnibus II (id-Direttiva 2014/51/UE). Dawn id-Direttivi, li jieħdu post l-14-il Direttiva dwar l-assigurazzjoni u r-riassigurazzjoni, magħrufa bħala “Solvibbiltà I”, għandhom l-għan li jiżguraw is-solidità finanzjarja tal-kumpaniji tal-assigurazzjoni waqt il-perjodi finanzjarjament diffiċli. Id-Direttivi saru applikabbli bis-sħiħ fl-1 ta' Jannar 2016 u kellhom jiġu implimentati fil-liġijiet nazzjonali sal-31 ta' Marzu 2015. Madankollu, ir-Repubblika Ċeka, l-Irlanda u n-Netherlands naqsu milli jinnotifikaw lill-Kummissjoni bil-miżuri kollha meħtieġa biex dawn ir-regoli jiġu implimentati bis-sħiħ fil-liġi nazzjonali tagħhom. It-talbiet tal-Kummissjoni ħadu l-forma ta' opinjoni motivata u jsegwu ittri ta' intimazzjoni li l-Kummissjoni kienet bagħtet f'Mejju 2015. Wara li kkunsidrat ir-risposti tagħhom, il-Kummissjoni għadha tal-fehma li t-traspożizzjoni tad-Direttivi f'dawn l-Istati Membri għadha mhix lesta. Jekk Ir-Repubblika Ċeka, l-Irlanda u n-Netherlands ma jaġixxux fix-xahrejn li ġejjin, jistgħu jitressqu quddiem il-Qorti tal-Ġustizzja tal-UE. Fir-rigward tal-istess kwistjoni, il-Kummissjoni ddeċidiet ukoll li tibgħat ittri ta' intimazzjoni lill-Kroazja fejn titlobha biex l-awtoritajiet nazzjonali tagħha jimplimentaw bis-sħiħ id-Direttiva Solvibbiltà II (id-Direttiva 2009/138/KE) u d-Direttiva Omnibus II (id-Direttiva 2014/51/UE) fil-leġiżlazzjoni nazzjonali tagħha. Jekk il-Kroazja ma taġixxix fix-xahrejn li ġejjin, il-Kummissjoni tista' tibgħatilha opinjonijiet motivati dwar din il-kwistjoni.
9. Is-Suq Intern, l-Industrija, l-Intraprenditorija u l-SMEs
(Għal aktar informazzjoni: Lucia Caudet – tel.: +32 229 56182, Mirna Talko – tel.: +32 229 87278)
Tressiq quddiem il-Qorti tal-Ġustizzja tal-Unjoni Ewropea:
Is-servizzi: Il-Kummissjoni tressaq lill-BELĠJU quddiem il-Qorti tal-Ġustizzja tal-UE minħabba restrizzjonijiet fuq il-kontabilisti
Il-Kummissjoni ddeċidiet li tressaq lill-Belġju quddiem il-Qorti tal-Ġustizzja tal-UE minħabba l-fatt li r-restrizzjonijiet tagħha fuq il-kontabilisti li joffru servizzi f'dixxiplini relatati mhumiex kompatibbli mad-Direttiva dwar is-Servizzi (id-Direttiva 2006/123/KE). Il-leġiżlazzjoni Belġjana ma tippermettix li kontabilist jipprovdi servizzi bħala aġent tal-proprjetà immobbli jew bħala aġent tal-assigurazzjoni, jew li jkun involut f'attivitajiet finanzjarji. Il-Kummissjoni tqis li din il-projbizzjoni mhijiex konformi mad-Direttiva dwar is-Servizzi (l-Artikolu 25 dwar l-attivitajiet multidixxiplinari) u temmen li jeżistu mezzi inqas restrittivi biex jiġu żgurati l-indipendenza, l-imparzjalità u l-etika professjonali. Il-Kummissjoni kienet diġà esprimiet it-tħassib tagħha b'opinjoni motivata f'Novembru 2016, fejn talbet lill-Belġju biex jirrimedja għall-ksur tal-liġi tal-UE. Peress li l-awtoritajiet Belġjani żammew il-pożizzjoni tagħhom, il-Kummissjoni ddeċidiet li tressaq lill-Belġju quddiem il-Qorti tal-Ġustizzja tal-UE. Għal aktar informazzjoni, jekk jogħġbok ara l-verżjoni sħiħa tal-istqarrija għall-istampa.
L-emissjonijiet tal-karozzi: Il-Kummissjoni titlob għal aktar kjarifika legali minn 5 Stati Membri
Illum il-Kummissjoni ddeċidiet li tibgħat ittri addizzjonali ta' intimazzjoni lill-Ġermanja, lill-Greċja, lil-Lussemburgu, lil Spanja u lir-Renju Unit fejn titlobhom għal aktar informazzjoni dwar l-applikazzjoni tagħhom tar-regoli dwar l-approvazzjoni tat-tip tal-vetturi tal-UE (id-Direttiva 2007/46/KE). Wara valutazzjoni bir-reqqa tar-risposti mill-Ġermanja, mil-Lussemburgu, minn Spanja u mir-Renju Unit għall-ittri ta' intimazzjoni mibgħuta f'Diċembru 2016, il-Kummissjoni qed tfittex aktar ċarezza dwar ir-raġunijiet għaliex l-Istati Membri ma applikawx penalitajiet għal manifattur tal-karozzi li uża apparati ta' manipulazzjoni pprojbiti skont il-liġi tal-UE. Il-Kummissjoni qed titlob ukoll aktar informazzjoni mill-Greċja dwar is-sistema nazzjonali ta' penalitajiet stabbilita skont il-leġiżlazzjoni dwar l-approvazzjoni tat-tip ral-UE. Illum il-Kummissjoni għalqet ukoll il-każ kontra l-Litwanja għax qieset li s-sistema ta' penali stabbilita hija kompatibbli mal-leġiżlazzjoni tal-UE.
L-UNGERIJA: Il-Kummissjoni tieħu t-tieni pass fil-proċedura ta' ksur dwar il-Liġi tal-Edukazzjoni Għolja
Illum il-Kummissjoni Ewropea ddeċidiet li tibgħat opinjoni motivata lill-Ungerija dwar il-kompatibbiltà tal-Liġi tal-Edukazzjoni Għolja kif emendata fl-4 ta' April 2017 bil-liġi tal-UE. Il-Kummissjoni ddeċidiet li tibgħat opinjoni motivata lill-Ungerija minħabba l-fatt li l-liġi kif emendata mhijiex kompatibbli mal-libertà tal-istituzzjonijiet ta' edukazzjoni għolja biex jipprovdu servizzi u jistabbilixxu ruħhom fi kwalunkwe pajjiż tal-UE. Barra minn hekk, il-Kummissjoni għadha tal-fehma li l-leġiżlazzjoni l-ġdida tmur kontra d-dritt tal-libertà akkademika, id-dritt għall-edukazzjoni u l-libertà li jitwettqu attivitajiet ekonomiċi kif previst mill-Karta tad-Drittijiet Fundamentali tal-Unjoni Ewropea u l-obbligi legali tal-Unjoni skont il-liġi internazzjonali tal-kummerċ. Wara analiżi ddettaljata tar-risposta li tat l-Ungerija għall-ittra ta' intimazzjoni tal-Kummissjoni tas-27 ta' April, il-Kummissjoni baqgħet issostni l-konklużjonijiet tal-valutazzjoni legali u tad-diskussjonijiet bir-reqqa mill-Kulleġġ li saru fit-12 u fis-26 ta' April 2017 u li wasslu biex tinfetaħ il-proċedura ta' ksur. L-Ungerija issa għandha xahar biex tinnotifika lill-Kummissjoni dwar il-miżuri meħuda sabiex tirrimedja s-sitwazzjoni. Jekk tonqos milli tagħmel dan, il-Kummissjoni tista' tiddeċiedi li tressaq il-każ quddiem il-Qorti tal-Ġustizzja tal-UE. Għal aktar informazzjoni, jekk jogħġbok ara l-verżjoni sħiħa tal-istqarrija għall-istampa.
Il-bejgħ bl-imnut: Il-Kummissjoni titlob lill-UNGERIJA biex tneħħi r-restrizzjonijiet fuq il-bejjiegħa bl-imnut
Illum il-Kummissjoni ddeċidiet li tibgħat opinjoni motivata lill-Ungerija fejn titlobha biex tneħħi r-restrizzjonijiet fil-konfront tal-intrapriżi li qed jagħmlu t-telf fis-settur tal-bejgħ bl-imnut. Il-leġiżlazzjoni Ungeriża tipprojbixxi li l-bejjiegħa bl-imnut li jbigħu prodotti li jinbiegħu malajr, bħall-prodotti tal-merċa, ikomplu bl-operazzjonijiet tagħhom fl-Ungerija jekk għal sentejn konsekuttivi jaħdmu b'telf. Il-Kummissjoni tqis li din il-miżura tmur kontra l-libertà tal-istabbiliment u l-prinċipju tan-nondiskriminazzjoni (l-Artikolu 49 tat-TFUE) u l-moviment liberu tal-kapital (l-Artikolu 63 tat-TFUE) u ma tistax tiġi ġġustifikata bir-raġunijiet prevalenti ta' interess ġenerali. L-Ungerija issa għandha xahrejn biex tinforma lill-Kummissjoni dwar il-miżuri meħuda sabiex tirrimedja s-sitwazzjoni. Jekk tonqos milli tagħmel dan, il-Kummissjoni tista' tiddeċiedi li tressaq il-każ quddiem il-Qorti tal-Ġustizzja tal-UE.
Il-moviment liberu tal-oġġetti: Il-Kummissjoni titlob lil SPANJA biex tiżgura l-moviment liberu tas-supplimenti alimentari
Illum il-Kummissjoni ddeċidiet li tibgħat opinjoni motivata lil Spanja biex tħeġġiġha tneħħi l-prattiki diskriminatorji li jaffettwaw il-kummerċjalizzazzjoni tas-supplimenti alimentari. Skont il-leġiżlazzjoni Spanjola, meta suppliment alimentari jiġi introdott fis-suq Spanjol għall-ewwel darba, l-intrapriżi bbażati fi Spanja jridu jinnotifikaw lill-awtoritajiet nazzjonali filwaqt li l-intrapriżi minn pajjiżi oħra tal-UE jridu japplikaw mal-Aġenzija Spanjola għas-Sikurezza Alimentari u n-Nutrizzjoni (Spanish Agency for Food Safety and Nutrition - AECOSAN), li jwassal għal spejjeż ogħla. Għalhekk, il-Kummissjoni tqis li r-rekwiziti Spanjoli jillimitaw il-moviment liberu tal-oġġetti (l-Artikolu 34 tat-TFUE) peress li dawn jiddiskriminaw kontra n-negozji bbażati f'pajjiż ieħor tal-UE. Spanja issa għandha xahrejn biex tinnotifika lill-Kummissjoni dwar il-miżuri meħuda sabiex tirrimedja s-sitwazzjoni; jekk tonqos milli tagħmel dan, il-Kummissjoni tista' tiddeċiedi li tressaq il-każ quddiem il-Qorti tal-Ġustizzja tal-UE.
It-tagħmir tar-radju: Il-Kummissjoni titlob lil tliet Stati Membri biex jittrasponu r-regoli dwar it-tagħmir tar-radju
Illum il-Kummissjoni ddeċidiet li tibgħat opinjoni motivata lil Ċipru, lill-Greċja u lir-Renju Unit fejn qiegħda titlobhom jittrasponu d-Direttiva dwar it-tagħmir tar-radju (RED, id-Direttiva 2014/53/UE). Id-Direttiva RED tiddefinixxi r-rekwiżiti essenzjali dwar is-saħħa u s-sigurtà, il-kompattibiltà elettromanjetika u l-użu effiċjenti tal-ispettru tar-radju u tipprovdi l-bażi għal aktar regolamenttazjzoni dwar is-sejħiet ta' emerġenza, l-interoperabbiltà u s-salvagwardji għall-protezzjoni tal-privatezza u tad-dejta personali. Tistabbilixxi wkoll il-proċeduri li jridu jiġu applikati u l-obbligi li jridu jiġu ssodisfati qabel ma t-tagħmir tar-radju jiġi introdott fis-suq intern tal-UE u ttejjeb is-sorveljanza tas-suq. L-Istati Membri kellhom jittrasponu bis-sħiħ id-Direttiva fil-liġi nazzjonali tagħhom sat-12 ta' Ġunju 2016. Il-Greċja u r-Renju Unit għadhom ma kkommunikawx lill-Kummissjoni li ttrasponew id-Direttiva fil-liġi nazzjonali tagħhom, filwaqt li Ċipru kkomunikat biss it-traspożizzjoni parzjali. It-tliet Stati Membri issa għandhom xahrejn biex jinnotifikaw lill-Kummissjoni dwar it-traspożizzjoni sħiħa tad-Direttiva. Jekk jonqsu milli jagħmlu dan, il-Kummissjoni Ewropea tista' tiddeċiedi li tressaqhom quddiem il-Qorti tal-Ġustizzja tal-UE.
10. Il-Ġustizzja, il-Konsumaturi u l-Ugwaljanza bejn il-Ġeneri
(Għal aktar informazzjoni: Christian Wigand – tel.: +32 229 62253, Melanie Voin – tel.: +32 229 58659)
Ittra ta' intimazzjoni:
L-UNGERIJA: Il-Kummissjoni tiftaħ proċedura ta' ksur għal-liġi dwar l-NGOs iffinanzjati minn barra l-pajjiż
Illum il-Kummissjoni Ewropea ddeċidiet li tibgħat ittra ta' intimazzjoni lill-Ungerija minħabba l-liġi l-ġdida tagħha dwar l-NGOs iffinanzjati minn barra l-pajjiż, li ġiet adottata fit-13 ta' Ġunju. Il-liġi Ungeriża tintroduċi obbligi ġodda għal ċerti kategoriji ta' NGOs li jirċievu finanzjament annwali minn barra l-pajjiż ta' aktar minn HUF 7.2 miljun (madwar EUR 24,000) biex jirreġistraw u jiddeskrivu lilhom infushom fil-pubblikazzjonijiet, fis-siti web u fil-materjal għall-istampa kollu tagħhom bħala “organizzazzjonijiet appoġġati minn barra l-pajjiż” u biex jirrappurtaw informazzjoni speċifika dwar il-finanzjament li jirċievu minn barra l-pajjiż lill-awtoritajiet Ungeriżi. Dawn l-organizzazzjonijiet jistgħu iġarrbu sanzjonijiet jekk jonqsu milli jikkonformaw mal-obbligi l-ġodda dwar ir-rappurtar u t-trasparenza. Il-Kummissjoni Ewropea kkonkludiet li din il-liġi ma tikkonformax mal-liġi tal-UE għal dawn ir-raġunijiet: 1) Il-liġi tinterferixxi bla bżonn mad-drittijiet fundamentali kif inhu minqux fil-Karta tad-Drittijiet Fundamentali tal-Unjoni Ewropea, b'mod partikolari d-dritt tal-libertà ta' assoċjazzjoni. Il-liġi l-ġdida tista' tipprevjeni lill-NGOs milli jiġbru fondi u tillimitalhom il-kapaċità tagħhom li jwettqu xogħolhom. 2) Il-liġi tintroduċi wkoll restrizzjonijiet mhux ġustifikati u sproporzjonati għall-moviment liberu tal-kapital, kif enfasizzat fit-Trattat dwar il-Funzjonament tal-Unjoni Ewropea. Ir-rekwiżiti l-ġodda ta' reġistrazzjoni, rappurtar u reklamar previsti mil-liġi huma diskriminatorji u joħolqu piż amministrattiv u reputazzjonali għal dawn l-organizzazzjonijiet. Dawn il-miżuri jista' jkollhom effett dissważiv fuq l-allokazzjoni tal-fondi minn barra l-pajjiż u jagħmluha diffiċli għall-NGOs ikkonċernati biex jirċievu dawn il-fondi. 3) Il-liġi tqajjem tħassib fir-rigward tar-rispett tad-dritt għall-protezzjoni tal-ħajja privata u d-dritt tal-protezzjoni tad-dejta personali. Ma ssibx bilanċ ġust bejn l-interessi tat-trasparenza u d-dritt tad-donaturi u tal-benefiċjarji li jipproteġu d-dejta personali tagħhom. Dan jikkonċerna l-aktar ir-rekwiżit li l-awtoritajiet Ungeriżi jingħataw l-ammonti eżatti tat-tranżazzjonijiet u l-informazzjoni ddettaljata dwar id-donaturi, li mbagħad l-awtoritajiet jagħmluhom disponibbli għall-pubbliku. Għalhekk il-Kummissjoni kkonkludiet li l-Ungerija qed tonqos milli tissodisfa l-obbligi tagħha skont it-Trattati tal-UE u l-Karta tad-Drittijiet Fundamentali tal-Unjoni Ewropea. B'konsegwenza ta' dan, illum il-Kummissjoni ddeċidiet li tibgħat ittra ta' intimazzjoni lill-Ungerija, u b'hekk l-awtoritajiet Ungeriżi għandhom xahar biex jibagħtu t-tweġiba tagħhom. Il-Kummissjoni tinsab lesta biex tappoġġa u tassisti lill-awtoritajiet Ungeriżi biex jindirizzaw din il-kwistjoni. Għal aktar informazzjoni, jekk jogħġbok ara l-verżjoni sħiħa tal-istqarrija għall-istampa.
11. L-Affarijiet Marittimi u s-Sajd
L-ippjanar spazjali marittimu: Il-Kummissjoni titlob lil ħames Stati Membri biex jikkomunikaw l-miżuri nazzjonali li jittrasponu d-Direttiva dwar l-Ippjanar Spazjali Marittimu
Illum il-Kummissjoni ddeċidiet li tibgħat opinjonijiet motivati lill-Bulgarija, lill-Kroazja, lil Ċipru, lill-Finlandja u lill-Greċja talli naqsu milli jinnotifikaw t-traspożizzjoni sħiħa fil-leġiżlazzjoni nazzjonali tagħhom tar-regoli tal-UE li jistabbilixxu qafas għall-Ippjanar Spazjali Marittimu (ISM; id-Direttiva 2014/89/UE). L-Istati Membri kellhom jittrasponu d-Direttiva fil-leġiżlazzjoni nazzjonali tagħhom u jinfurmaw lill-Kummissjoni dwar il-miżuri sat-18 ta' Settembru 2016. Il-kompetizzjoni għall-ispazju marittimu - għat-tagħmir tal-enerġija rinnovabbli, is-sajd u l-akkwakultura, it-turiżmu, l-estrazzjoni tal-materja prima, ir-rotot tat-trasport bil-baħar u użi oħra - enfasizzat il-ħtieġa li l-ilmijiet Ewropej jiġu ġestiti b'mod aktar koerenti. L-ISM jaħdem bejn il-konfini u s-setturi biex jiżgura li l-attivitajiet tal-bniedem fil-baħar isiru b'mod effiċjenti, sigur u sostenibbli kif ukoll biex jintlaħqu diversi għanijiet ekoloġiċi, ekonomiċi u soċjali. Id-Direttiva tistabbilixxi l-approċċ komuni għall-pajjiżi tal-UE u r-rekwiżiti minimi għall-ippjanar taż-żoni marittimi. L-Istati Membri kkonċernati għandhom xahrejn biex jikkonformaw mal-obbligi tagħhom, u wara dan il-Kummissjoni tista' tiddeċiedi li tressaqhom quddiem il-Qorti tal-Ġustizzja tal-UE.
12. Il-Migrazzjoni, l-Affarijiet Interni u ċ-Ċittadinanza
(Għal aktar informazzjoni: Natasha Bertaud – tel.: +32 229 67456; Tove Ernst – tel.: +32 229 86764; Markus Lammert – tel.: +32 229 58602)
Il-migrazzjoni legali: Il-Kummissjoni tressaq lill-BELĠJU quddiem il-Qorti tal-Ġustizzja talli naqas milli jipprovdi r-regoli komuni għall-ħaddiema minn barra l-UE
Illum il-Kummissjoni Ewropea ddeċidiet li tressaq lill-Belġju quddiem il-Qorti tal-Ġustizzja tal-UE talli naqas milli jimplimenta bis-sħiħ id-Direttiva dwar il-Permess Uniku (id-Direttiva 2011/98/UE). Id-Direttiva hija mfassla biex tiffaċilita l-migrazzjoni legali u għaldaqstant tintroduċi proċeduri simplifikati u sett komunu ta' drittijiet għall-ħaddiema mhux tal-UE. Il-Belġju wara li naqas milli jilħaq l-iskadenza inizjali għat-traspożizzjoni tal-25 ta' Diċembru 2013, għadu ma implimentax bis-sħiħ id-Direttiva. Għalhekk, illum il-Kummissjoni ddeċidiet li tressaq lill-Belġju quddiem il-Qorti tal-Ġustizzja tal-UE. L-Istati Membri kellhom jittrasponu bis-sħiħ din id-Direttiva sal-25 ta' Diċmebru 2013. Sa dik id-data, il-Belġju kien ittraspona r-regoli l-ġodda biss parzjalment. B'riżultat ta' dan, il-Kummissjoni bagħtet ittra ta' intimazzjoni lill-Belġju f'Marzu 2014 u, wara dan bagħtet opinjoni motivata f'April 2015. F'Novembru 2015 il-Kummissjoni ressqet lill-Belġju quddiem il-Qorti tal-Ġustizzja tal-UE. It-tressiq ġie sospiż f'April 2016, wara li l-awtoritajiet Belġjani pprovdew informazzjoni addizzjonali. Madankollu, sal-lum il-ġurnata, il-Belġju għadu ma nnotifikax lill-Kummissjoni bit-traspożizzjoni sħiħa tad-Direttiva fil-liġi nazzjonali tiegħu. Għaldaqstant, il-Kummissjoni ddeċidiet li tressaq il-każ għal darba oħra quddiem il-Qorti tal-Ġustizzja tal-UE u fl-istess ħin ipproponiet penali ta' EUR 70.828,80 kuljum. L-ammont tal-penali ġie kkalkulat billi tqisu s-serjetà t-tul tal-ksur kif ukoll l-effett ta' deterrent rifless fil-kapaċità tal-Istat Membru li jħallas. Għal aktar informazzjoni, jekk jogħġbok ara l-verżjoni sħiħa tal-istqarrija għall-istampa.
Opinjonijiet motivati u arkivjar:
Il-migrazzjoni legali: Il-Kummissjoni titlob lill-BELĠJU, lill-KROAZJA, lill-FINLANDJA u lill-IŻVEZJA biex jiżguraw l-implimetazzjoni bis-sħiħ tad-Direttiva dwar il-Ħaddiema Staġjonali u tagħlaq każijiet kontra l-ESTONJA, il-LUSSEMBURGU u r-RUMANIJA
Illum il-Kummissjoni qed tindirizza n-nuqqasijiet fit-traspożizzjoni tad-Direttiva dwar il-Ħaddiema Staġjonali (id-Direttiva 2014/36/UE). Id-Direttiva dwar il-Ħaddiema Staġjonali, adottata fis-26 ta' Frar 2014, tiddetermina l-kundizzjonijiet tad-dħul u s-soġġorn ta' ħaddiema staġjonali mhux tal-UE u tiddefinixxi d-drittijiet ta' dawk il-ħaddiema staġjonali. L-Istati Membri kellhom jittrasponu d-Direttiva fil-liġi nazzjonali sat-30 ta' Settembru 2016. Illum il-Kummissjoni Ewropea indirizzat opinjonijiet motivati lill-Kroazja u lill-Finlandja talli naqsu milli jikkomunikaw il-miżuri nazzjonali meħuda biex jittrasponu d-Direttiva dwar il-kundizzjonijiet tad-dħul u s-soġġorn ta' ċittadini ta' pajjiżi terzi għal finijiet ta' impjieg bħala ħaddiema staġjonali. Il-Kummissjoni indirizzat ukoll opinjonijiet motivati lill-Belġju u lill-Iżvezja għall-komunikazzjoni parzjali tal-miżuri nazzjonali meħuda biex jittrasponu din id-Direttiva. Fl-24 ta' Novembru 2016, il-Kummissjoni bagħtet ittri ta' intimazzjoni lill-Belġju, lill-Kroazja, lill-Estonja, lill-Finlandja, lil-Lussemburgu, lir-Rumanija u lill-Iżvezja talli naqsu milli jittrasponu bis-sħiħ id-Direttiva dwar il-Ħaddiema Staġjonali. Il-Kroazja u l-Finlandja għadhom ma nnotifikaw l-ebda mizura li tittrasponi d-Direttiva u l-Kummissjoni tqis li l-miżuri notifikati mill-Belġju u mill-Iżvezja ma jittrasponux bis-sħiħ id-dispożizzjonijiet kollha tad-Direttiva fil-leġiżlazzjoni nazzjonali tagħhom. Il-Belġju, il-Kroazja, il-Finlandja u l-Iżvezja issa għandhom xahrejn biex jinnotifikaw lill-Kummissjoni bil-miżuri kollha meħuda biex tiġi żgurata l-implimentazzjoni bis-sħiħ tad-Direttiva, u wara dan il-Kummissjoni tista' tiddeċiedi li tirreferi dawn il-każijiet quddiem il-Qorti tal-Ġustizzja tal-UE. Wara li eżaminat il-miżuri kkomunikati mill-Estonja, mil-Lussemburgu u mir-Rumanija, il-Kummissjoni ddeċidiet li tagħlaq il-proċeduri kontra dawn l-Istati Membri.
13. Il-Mobilità u t-Trasport
(Għal aktar informazzjoni: Enrico Brivio – tel.: +32 229 56172, Alexis Perier - tel.: +32 229 69143)
Ittra ta' intimazzjoni u opinjonijiet motivati:
It-trasport sostenibbli: Il-Kummissjoni tħeġġeġ lil seba' Stati Membri biex jittasponu bis-sħiħ ir-regoli dwar l-installazzjoni ta' infrastruttura tal-karburanti alternattivi*
Illum il-Kummissjoni bagħtet opinjoni motivata lill-Greċja, lill-Irlanda, lil Malta, lir-Rumanija, lis-Slovenja u lir-Renju Unit fejn talbithom jinnotifikaw il-qafas ta' politika nazzjonali tagħhom skont ir-regoli tal-UE dwar l-installazzjoni ta' infrastruttura tal-karburanti alternattivi (id-Direttiva 2014/94/UE). Il-qafas ta' politika nazzjonali huwa l-istrument ewlieni mogħti mid-Direttiva biex jiġi żgurat il-bini ta' infrastrutturi suffiċjenti tal-karburanti alternattivi, inklużi l-punti tal-iċċarġjar għall-vetturi elettriċi u l-istazzjonijiet ta' riforniment għall-gass naturali u l-idroġenu u biex jiġi evitat il-frammentazzjoni tas-suq intern. Iż-żieda fil-pass tal-introduzzjoni ta' infrastruttura tal-karburanti alternattivi hija fil-fatt essenzjali biex ikun hemm mobilità kompetittiva u nadifa għall-Ewropej kollha, kif ġie stabbilit mill-Kummissjoni fil-pakkett “Ewropa Attiva” adottat f'Mejju 2017. Is-seba' Stati Membri issa għandhom xahrejn biex jikkonformaw mal-obbligi tagħhom skont id-Direttiva; jekk jonqsu milli jagħmlu dan, il-Kummissjoni tista' tiddeċiedi li tressaq il-każ quddiem il-Qorti tal-Ġustizzja tal-UE. Barra minn hekk, il-Kummissjoni ddeċidiet ukoll li tibgħat ittra ta' intimazzjoni lill-Iżvezja talli nnotifikat Qafas ta' Politika Nazzjonali li ma jinkludix l-elementi minimi meħtieġa mid-Direttiva.
* Aġġornament tal-14 ta' Lulju 2017 (tneħħiet ir-referenza mhux korretta għall-Polonja).
Id-drittijiet tal-passiġġieri: Il-Kummissjoni titlob lill-GREĊJA biex tapplika bis-sħiħ ir-regoli għall-passiġġieri li jivvjaġġaw bil-baħar u minn passaġġi fuq l-ilma interni
Illum il-Kummissjoni talbet lill-Greċja biex tapplika bis-sħiħ ir-regoli tal-UE dwar id-drittijiet tal-passiġġieri li jivvjaġġaw fl-UE bil-baħar u minn passaġġi fuq l-ilma interni (ir-Regolament 1177/2010). Bħalissa, il-leġiżlazzjoni nazzjonali Griega tipprevjeni lill-passiġġieri milli jibbenefikaw bis-sħiħ mid-drittijiet mogħtija b'dan ir-Regolament meta s-servizz marittimu tagħhom ta' trasport tal-passiġġieri jiġi kkanċellat jew ikollu dewmien. Il-Greċja issa għandha xahrejn biex tinnotifika lill-Kummissjoni dwar il-miżuri meħuda sabiex tapplika r-Regolament b'mod korrett; jekk tonqos milli tagħmel dan, il-Kummissjoni tista' tiddeċiedi li tressaq il-każ quddiem il-Qorti tal-Ġustizzja tal-UE.
14. Is-Saħħa u s-Sikurezza Alimentari
(Għal aktar informazzjoni: Anca Paduraru – tel.: +32 229 91269, Aikaterini Apostola – tel.: +32 229 87624)
Il-Kummissjoni titlob lill-Italja biex timplimenta azzjonijiet meħtieġa biex jitwaqqaf it-tixrid tal-Xylella fastidiosa
Illum il-Kummissjoni qed tibgħat opinjoni motivata lill-Italja peress li l-awtoritajiet qed jonqsu milli jwaqqfu l-progressjoni tal-organiżmu ta' ħsara xylella fastidiosa. Wara tifqigħa tal-xylella fastidiosa fir-reġjun tal-Puglia, l-awtoritajiet Taljani kellhom jikkonformaw bis-sħiħ mar-regoli tal-UE dwar l-organiżmi ta' ħsara għall-pjanti u l-prodotti tal-pjanti u kontra t-tixrid tagħhom fl-UE (id-Deċiżjoni ta' Implimentazzjoni tal-Kummissjoni (UE) 2015/789 u d-Direttiva tal-Kunsill 2000/29/KE). Dan kien jinvolvi t-tneħħija tal-pjanti infettati mit-territorju tagħha hekk kif ikun hemm l-ewwel konferma tal-preżenza tal-xylella fastidiosa. Madankollu ġew notifikati tifqigħat ġodda fl-Italja u l-iskeda taż-żmien ikkomunikata mill-Italja ma kinitx effettiva biex tiżgura t-tneħħija mill-ewwel tas-siġar infettati, kif mitlub mil-leġiżlazzjoni tal-UE. Il-Xylella fastidiosa hija waħda mill-batterji tal-pjanti l-aktar perikolużi fid-dinja, li tikkawża varjetà sħiħa ta' mard b'impatt ekonomiku enormi fuq l-agrikoltura. L-Istati Membri jridu jieħdu l-miżuri kollha meħtieġa biex jeliminaw il-Xylella fastidiosa u biex jipprojbixxu t-tixrid tagħha fl-Istati Membri. It-talba tal-Kummissjoni tieħu l-forma ta' opinjoni motivata u ssegwi ittra ta' intimazzjoni li l-Kummissjoni bagħtet f'Mejju 2015. Wara dan, il-Kummissjoni bagħtet ittra ta' intimazzjoni supplimentari lill-awtoritajiet Taljani f'Lulju 2016. L-Italja għandha xahrejn biex tikkonforma mal-obbligi tagħha; jekk tonqos milli tagħmel dan, il-Kummissjoni tista' tiddeċiedi li tressaq lill-Italja quddiem il-Qorti tal-Ġustizzja tal-UE.
15. It-Tassazzjoni u l-Unjoni Doganali
(Għal aktar informazzjoni: Vanessa Mock – tel.: +32 229 56194, Patrick Mc Cullough – tel.: +32 229 87183)
It-tassazzjoni: Il-Kummissjoni titlob lil FRANZA biex ittemm it-trattament sfavorevoli għall-kontribwenti li jirċievu introjtu minn sorsi barranin
Il-Kummissjoni talbet lil Franza biex temenda ċerti dispożizzjonijiet dwar kif tikkalkula t-taxxa fuq l-introjtu personali. Ir-regoli attwali fi Franza jistipulaw li l-kontribwenti residenti fi Franza u li jaqilgħu parti mill-introjtu tagħhom fi Stat Membru ieħor taż-Żona Ekonomika Ewropea (ŻEE) ma jistgħux jibbenefikaw mill-istess benefiċċji fuq it-taxxa personali u familjari kif applikati għall-introjtu miksub fi Franza. Skont ir-regoli Franċiżi, il-kontribwent li jkollu defiċit lanqas ma jista' jibbenefika minn kwalunkwe rifużjoni jew differiment ta' kreditu tat-taxxa għall-introjtu minn sorsi barranin. Jekk Franza żżomm dawn id-dispożizzjonijiet tkun qed tikser l-obbligi tagħha skont l-Artikoli tat-Trattat dwar il-Funzjonament tal-Unjoni Ewropea (TFUE) u l-Ftehim dwar iż-Żona Ekonomika Ewropa dwar il-moviment liberu tal-ħaddiema, id-dritt ta' stabbiliment u l-moviment liberu tal-kapital. Jekk l-awtoritajiet Franċiżi jonqsu milli jaġixxu fi żmien xahrejn, il-każ jista' jitressaq quddiem il-Qorti tal-Ġustizzja tal-UE.
Opinjonijiet motivati u għeluq:
It-tassazzjoni: Il-Kummissjoni titlob lill-BULGARIJA, lil ĊIPRU u lill-PORTUGALL biex jittrasponu r-regoli l-ġodda dwar it-trasparenza għall-iskambju tad-deċiżjonijiet tat-taxxa
Il-Kummissjoni ddeċidiet li tibgħat opinjonijiet motivati lill-Bulgarija, lil Ċipru u lill-Portugall peress li dawn l-Istati Membri naqsu milli jikkomunikaw t-traspożizzjoni tal-miżuri l-ġodda dwar l-iskambju awtomatiku tad-deċiżjonijiet tat-taxxa bejn l-awtoritajiet tat-taxxa tal-UE (id-Direttiva tal-Kunsill (UE) 2015/2376). L-Istati Membri kellhom jittrasponu dawn il-miżuri sal-31 ta' Diċembru 2016. Ir-regoli l-ġodda huma mfassla biex irażżnu l-evitar transkonfinali tat-taxxa, l-ippjanar aggressiv tat-taxxa u l-kompetizzjoni tat-taxxa dannuża, filwaqt li l-ewwel skambju ta' informazzjoni bejn l-awtoritajiet tat-taxxa tal-UE suppost isir sa Settembru li ġej. Il-Kummissjoni stabbiliet skadenza ta' xahrejn għat-tliet pajjiżi biex jibagħtu r-risposti tagħhom. Fin-nuqqas ta' risposta sodisfaċenti, il-Kummissjoni tista' tiddeċiedi li tressaq il-każ quddiem il-Qorti tal-Ġustizzja tal-UE. Sadanittant il-Kummissjoni laqgħet it-traspożizzjoni tal-istess miżuri mir-Repubblika Ċeka, mill-Greċja, mill-Ungerija u mill-Polonja u llum iddeċidiet li tagħlaq il-każijiet ta' ksur rispettivi. Barra minn hekk, il-Kummissjoni se tivvaluta jekk il-leġiżlazzjoni tal-Istati Membri kollha tikkonformax mar-rekwiżiti kollha tar-regoli l-ġodda.